b'\n_START_ARTICLE_\nNaftos skirtuvas\n_START_PARAGRAPH_\nNaftos skirtuvas (angl. oil separator)\xc2\xa0\xe2\x80\x93 \xc4\xafrenginys, skirtas lengv\xc5\xb3j\xc5\xb3 naftos produkt\xc5\xb3 atskyrimui i\xc5\xa1 lietaus nuotek\xc5\xb3. Atskirti naft\xc4\x85 i\xc5\xa1 vandens galima gravitacijos b\xc5\xabdu ir/arba koalescensini\xc5\xb3 plok\xc5\xa1\xc4\x8di\xc5\xb3 pagalba. Naftos skirtuvai gali b\xc5\xabti naudojami pirminiam nuotek\xc5\xb3 apvalymui, prie\xc5\xa1 i\xc5\xa1leid\xc5\xbeiant lietaus nuotekas \xc4\xaf lietaus nuotakyn\xc4\x85 arba galutiniam nuotek\xc5\xb3 i\xc5\xa1valymui, prie\xc5\xa1 i\xc5\xa1leid\xc5\xbeiant \xc4\xaf vandens telkinius. \xc4\xaerenginio talpyklos da\xc5\xbeniausiai gaminamos i\xc5\xa1 stikloplas\xc4\x8dio ar auk\xc5\xa1to tankio polietileno (PEHD).\n_START_SECTION_\nVeikimo principas\n_START_PARAGRAPH_\nNaftos skirtuv\xc4\x85 sudaro cilindrinis vertikalus arba horizontalus korpusas (sm\xc4\x97liagaud\xc4\x97, pirmoji ir antroji kamera), koalescensinis filtras ir nuotek\xc5\xb3 lygio daviklis._NEWLINE_Siekiant u\xc5\xbetikrinti normose reikalaujam\xc4\x85 nuotek\xc5\xb3 i\xc5\xa1valymo nuo naftos produkt\xc5\xb3 laipsn\xc4\xaf (ma\xc5\xbeiau kaip 5 mg/l i\xc5\xa1eigoje), prie\xc5\xa1 kiekvien\xc4\x85 naftos skirtuv\xc4\x85 sumontuojama tinkamos talpos sm\xc4\x97liagaud\xc4\x97, kurioje vyksta mineralin\xc4\x97s suspensijos (sm\xc4\x97lis, \xc5\xbevyras, dumblas ir pan.) sedimentacija. Nuotekos i\xc5\xa1 sm\xc4\x97liagaud\xc4\x97s pro \xc4\xaftek\xc4\x97jimo vamzd\xc4\xaf ir atitekan\xc4\x8dio srauto paskirstymo \xc4\xafrengin\xc4\xaf patenka \xc4\xaf naftos skirtuvo pirm\xc4\x85j\xc4\x85 kamer\xc4\x85, kur vyksta flotacijos ir koalescencijos rei\xc5\xa1kiniai. Didesn\xc4\x97s naftos produkt\xc5\xb3 dalel\xc4\x97s flotuoja (veikiamos svorio skirtumo kyla \xc4\xaf vir\xc5\xa1\xc5\xb3). Smulkios dalel\xc4\x97s nus\xc4\x97da ant koalescencinio filtro pavir\xc5\xa1iaus (adsorbcijos rei\xc5\xa1kinys), kur jungiasi su kitomis (koalescencija), kol pradeda flotuoti ir taip ant pavir\xc5\xa1iaus susidaro naftos produkt\xc5\xb3 sluoksnis._NEWLINE_Jeigu nuotekas reikia i\xc5\xa1valyti nuo naftos produkt\xc5\xb3 iki 1 mg/l i\xc5\xa1valymo laipsnio, tuomet numatoma, kad nuotek\xc5\xb3 srautas keliaut\xc5\xb3 \xc4\xaf antr\xc4\x85 naftos skirtuvo kamer\xc4\x85, kur nuotekos yra papildomai i\xc5\xa1valomos nuo naftos produkt\xc5\xb3 naudojant sorbuojant\xc4\xaf filtr\xc4\x85. I\xc5\xa1valytos nuotekos pro i\xc5\xa1tek\xc4\x97jimo vamzd\xc4\xaf i\xc5\xa1leid\xc5\xbeiamos \xc4\xaf nuotek\xc5\xb3 tinklus.\n_START_SECTION_\nPrie\xc5\xbei\xc5\xabra\n_START_PARAGRAPH_\nU\xc5\xbe pavir\xc5\xa1ini\xc5\xb3 nuotek\xc5\xb3 valymo \xc4\xafrengini\xc5\xb3 technin\xc4\x99 prie\xc5\xbei\xc5\xabr\xc4\x85 ir tinkam\xc4\x85 naudojim\xc4\x85 atsako objekto savininkas arba jo \xc4\xafgaliotas asmuo. Prie\xc5\xa1 pradedant naudoti \xc4\xafrengin\xc4\xaf, b\xc5\xabtina patikrinti jo sandarum\xc4\x85. Reikalui esant, pakartotinai atlikti hidroizoliacij\xc4\x85._NEWLINE_Techninio aptarnavimo poreikiai priklauso nuo sistemos \xc4\xafrengimo vietos ir tikslo. Jeigu skirtuvo sistema naudojama nuotekoms apdoroti automobili\xc5\xb3 plovimo arba kitose vietose, kuriose per skirtuv\xc4\x85 teka daug skendin\xc4\x8di\xc5\xb3 med\xc5\xbeiag\xc5\xb3 (sm\xc4\x97lio), sistemos veikla turi b\xc5\xabti stebima ir techninio aptarnavimo proced\xc5\xabros atliekamos da\xc5\xbeniau negu tais atvejais, kai sistema apdoroja, pavyzd\xc5\xbeiui, lietaus vanden\xc4\xaf, sub\xc4\x97gus\xc4\xaf nuo asfaltuot\xc5\xb3 pavir\xc5\xa1i\xc5\xb3. Skirtuvo i\xc5\xa1tu\xc5\xa1tinimo da\xc5\xbenis priklauso nuo ter\xc5\xa1al\xc5\xb3, tiekiam\xc5\xb3 \xc4\xaf skirtuv\xc4\x85, ta\xc4\x8diau nere\xc4\x8diau, kaip 1 kart\xc4\x85 per metus. Atliekamas naftos produkt\xc5\xb3 i\xc5\xa1siurbimas, kai j\xc5\xb3 sluoksnis pasiekia tam tikr\xc4\x85 stor\xc4\xaf (da\xc5\xbeniausiai 10-20 cm), kuris priklauso nuo gamintojo ir \xc4\xafrenginio modelio, arba kuomet suveikia susikaupusi\xc5\xb3 naftos produkt\xc5\xb3 lygio signalizavimo \xc4\xafrenginys._NEWLINE_B\xc5\xabtina i\xc5\xa1plauti koalescencin\xc4\xaf filtr\xc4\x85, esanti naftos skirtuvo kameroje. Tai galima atlikti pilant ant filtro \xc5\xa1var\xc5\xb3 vanden\xc4\xaf i\xc5\xa1 \xc4\x8diaupo arba su auk\xc5\xa1to sl\xc4\x97gio srove. I\xc5\xa1kart po sumontavimo ir po kiekvieno valymo skirtuvas u\xc5\xbepildomas vandeniu, kad jis efektyviai veikt\xc5\xb3 nuo pat paleidimo prad\xc5\xbeios.'